
Gödöllő lehetőségei a családbarát városfejlesztés terén

A dolgozat átfogó célja annak felmérése, hogy Gödöllőnek milyen lehetőségei vannak a családbarát városfejlesztés terén. A kutatás során a lakosságot nem mint egyének összességét, hanem mint családok összességét vizsgálom. Ez utóbbi esetben a fejlesztéseknek figyelemmel kell lenniük a családok érdekeire is, amik jóval bővebbek és összetettebbek az egyének igényeinél.
A téma legfőbb aktualitását a jelenlegi magyar és uniós demográfiai trendek adják. A fogyó és elöregedő népesség egyre jelentősebb gazdasági és társadalmi problémákhoz vezet. Az egyik lehetséges megoldás a folyamat megfordítása – vagy legalábbis lelassítása, tehát annak elérése, hogy több gyermek szülessen. A születésszám növekedését elsősorban a gyermekvállalást támogató (családbarát) gazdasági, fizikai, társadalmi környezet és intézkedések segítik. Ez azok számára is fontos, akik már családban élnek, hiszen a támogató környezetben több erejük marad magukra és családjukra. Ez ad esélyt arra, hogy a családok be tudják tölteni társadalmi funkciójukat, erősítve tagjaikat, ezáltal pedig környezetüket is.
A szakirodalmi áttekintésben a családok szerepére, az önkormányzatok által ellátandó feladatokra, a családbarát települések ismérveire, valamint a civil szférának a városfejlesztésben való szerepére koncentráltam.
A kutatás során statisztikai adatok, fejlesztési tervek és egyéb szekunder források alapján részletesen elemeztem Gödöllő adottságait, megvalósult és tervezett fejlesztéseit, a civil szférát és a városvezetés hozzáállását, jövőbeni terveit. Vizsgálatomat a családok szemszögéből folytattam, aszerint, hogy a jelenlegi helyzet mennyire segíti megélhetésüket, működésüket. Primer kutatásként mélyinterjúkat alkalmaztam, elsősorban az objektív adatok mögötti minőségi jellemzők, valamint a lakosság véleményének feltárása céljából.
A kutatási eredmények alapján a családbarát környezet kialakításához legfontosabb az elkötelezettség, a családbarát módon való gondolkodás. Tehát az, hogy a feladatok ellátásánál vagy új fejlesztések esetén az önkormányzat figyelembe veszi-e a gyermekek, családok igényeit. Gödöllő esetében ehhez elengedhetetlennek tartom a jelenleginél nagyobb mértékű közösségi bevonást, a kétirányú kommunikációt és a civil szervezetekkel való együttműködést. Amennyiben erre nyitott a városvezetés, úgy van esély egy valóban család- és emberbarát környezet kialakítására, ami hosszú távú társadalmi és gazdasági haszonnal járna Gödöllő számára.



